**DRUŠTVO ZELENI PRSTAN**

**Linhartova 13, 1000 LJUBLJANA**

 **tel.01 432 52 41 , 040 247 009 e-pošta:nusakersevan@amis.net**

Drage članice in člani Društva Zeleni prstan !

V letošnjem letu se bomo  **9. maja** s ponosom spomnili 70.obletnice konca druge svetovne vojne, zmage nad nacifašizmom in osvoboditve Ljubljane-mesta heroja. Takrat je bila odstranjena žica, ki je skoraj štiri leta zapirala naše mesto. Kmalu zatem so začeli pohodi Ob žici in postavljeni so bili spominski stebri. Leta 1985 je bila dograjena Pot spominov in tovarištva, za katere ohranitev že 23 let skrbi naše društvo.

V lanskem letu smo imeli na naši PST precej težav. Februarja je žled poškodoval veliko dreves, ki so bila skoraj v celoti nadomeščena. V novembru pa so neodgovorni vandali namerno poškodovali preko 50 dreves. O tem huliganskem početju je izvršni odbor našega društva sprejel posebno izjavo, ki ste jo lahko prebrali v revijah Ljubljana in Svobodna misel. O tem pa so bile tudi številne objave v sredstvih javnega obveščanja. Skupaj z Mestno občino Ljubljana in donatorji bomo spomladi nadomestili uničena drevesa. Številni člani našega društva in sprehajalci na PST so nas sproti obveščali o nastali škodi in bili ogorčeni zaradi vandalizma nad drevesi. Upamo, da bo policija kmalu odkrila storilce tega kaznivega dejanja.

V letu 2014 se je nadaljevalo naše tradicionalno dobro sodelovanje z županom in podžupani ter upravnimi organi Mestne občine Ljubljana. Prav tako smo nadaljevali dobro sodelovanje s podjetjema ŽELVA in TISA in javnim podjetjem SNAGA. To sodelovanje bomo ohranili in krepili tudi v letu 2015.

**V letu 2014 smo nadaljevali naše dosedanje delo:**

v začetku marca smo se zbrali na rednem občnem zboru,

v aprilu in oktobru smo skupaj s Klubom brigadirjev MDB in podjetjem Želva urejali Gramozno jamo,

naši člani in prijatelji so posadili/posvojili 18 spominskih dreves, MOL pa je nadomestil od žleda poškodovana drevesa,

sodelovali smo z OŠ Jožeta Moškriča in na Dan miru posadili drevo v njihovem šolskem parku,

obiskali smo Vrt spominov in tovarištva na Petanjcih in se dogovorili za sodelovanje,

obnovljenih in na novo postavljenih je bilo s sredstvi našega društva in MOL precejšnje število usmerjevalnih tabel in zemljevidov ob PST,

MOL je postavil ob PST preko 160 novih klopi in obnovil mostiček pri Jurčkovi poti,

kot vsako leto smo sodelovali pri Pohodu ob žici in imeli stojnico v parku Zvezda.

**V letu 2015 predvidevamo naslednje aktivnosti, ki jih bomo dopolnili s predlogi na občnem zboru:**

**11.marca 2015 ob 16.uri** bomo na rednem občnem zboru v sejni dvorani Linhartova 13 potrdili letno poslovno in finančno poročilo in sprejeli program in finančni načrt za leto 2015, predlagamo da ostane minimalna višina članarine 1.- Evro nespremenjena,

**Na Dan zemlje v aprilu** bomo posadili spominsko drevo v Parku spominov in tovarištva na Petanjcih,

**9.maja 2015** se bomo udeležili Pohoda ob žici in zaključne slovesnosti ob obletnici osvoboditve Ljubljane, kjer bo ob Sidru na Kongresnem trgu tudi stojnica našega društva,

**na Dan miru 21.septembra 2015 ob 12 uri** bomo posadili drevo skupaj z učenci in učiteljskim zborom Osnovne šole Jožeta Moškriča ,

**11.aprila in 10.oktobra 2015 ob 10 uri** bomo skupaj s Klubom brigadirjem MDB in podjetjem Želva čistili Gramozno jamo, (ob slabem vremenu bo akcija naslednjo soboto),

nadaljevali bomo sodelovanje s šolami in društvom Amnesty International pri ohranjanju zgodovinske, kulturne in naravne dediščine,

skupaj z MOL, donatorji in sredstvi društva bomo zagotovili zamenjavo poškodovanih dreves in obnovo oznak na PST,

 tudi z vašimi prispevki bomo dopolnjevali našo spletno stran **http://www.zeleniprstan.si**,

članarina, donacije in drugi prispevki bodo kot doslej v celoti uporabljeni za ohranjanje PST, delo vseh naših članov ostaja prostovoljno,

**Članarino lahko vplačate** vsako sredo od 10 do 12 ure na sedežu društva ali preko TR pri NLB številka **SI56 0201 4001 2162 697,**

Na sedežu društva še vedno lahko kupite knjigo **Najlepša POT.**

Iskrena hvala za vašo zvestobo društvu in prisrčen pozdrav

NUŠA KERŠEVAN

predsednica društva

Ljubljana, februar 2015